بلکه ده، او گون، او دؤنگهده، او ایشیق دیرهیینین يانیندا ایشیقچی احمدله راستلاشماسايدیم، هر شئي بیر باشقا جور اولاجاقدی، بلکه ده، ایشیقچی احمد اؤلمهيهجکدی…
بیلمیرم، بلکه ده، ایشیقچی احمد قیزمار ياي گونونده، آرانین ایلغیمینداجا اؤزو منیم قاباغیما چیخمیشدی کی، اؤلسون. اؤلدو ده.
او دا بیر غریبه آدام ایدی. الینده پورتفئلی(چرمی کیف)، باشیندا «آئرادروم»کئپکاسی، داماغیندا «تو-۱۳۴»، بیر ده گئتدیی يئرده قفیل دايانماغی واردی -دئيردین، بو آدام بیر ایشیق دیرهییدیر و من او گون کی ایشیقچی احمدین آوازیمیش صیفتینی گؤردوم، او گون کی احمد کیشی کوچهنین باشینداکی دؤنگهده بؤيوک «A» حرفینه اوخشايان ایشیق دیرهیی کیمی سسسیزجه دايانمیشدی، -نیيسه منه ائله گلدی کی، ایشیقچی احمد بو گون اؤلهجک، اؤلوب بیر ایشیق دیرهیینه چئوریلهجک…
اؤزو ده بو سیرلی-سئحرلی گؤروش، من بیر باشقا دنيادا اولاندا باش توتموشدو. هله ده ایشیقچی احمدی خاطیرلاياندا، او گون باشیما کئچیردییم میس قازانین ایچریسینه دوشورم، محلهمیزه دییرلهنیرم و او میس قازان دؤنگهدکی ایشیق دیرهیینه ديَیب آغزی اوستده چئوریلنهجن قافامین اورتاسیندا دینقیلدايیر.
بلکه ده، ننهم منی الیبوش يوللاماسايدی، بلکه ده، ننهم او میس قازانا آيران تؤکسهيدی، ایشیقچی احمد اؤلمزدی…
من او گوندن بورا قیرخدان چوخ ياي گؤرموشم، ائله ایستی گؤرمهمیشم. ائله بیل، هر شئي اؤلچولوب-حسابلانمیشدی، ائله بیل، هر شئي ایشیقچی احمدین قصدینه دورموشدو.
من کی میس قازانی باشیما کئچیریب دینقیلدادا-دینقیلدادا اؤز قاپیمیزدان اؤتدوم، گئدیب کوچهنین باشینداکی دؤنگهده ایشیقچی احمده ديَیب داياندیم، منه ائله گلدی کی، بیردنجه بیر آيری دنيايا دوشدوم، منه ائله گلدی کی، بو گئن دونيادا بیر احمد کیشی قالیب، بیر ده من. و منیم باشیمداکی میس سرینلیک بیردنجه چکیلیب گئتدی.
تکجه اونا گؤره يوخ کی، قاپیمیزدان اؤتموشدوم و ایشیقچی احمدین طالعیندن آگاه اولموشدوم، هم ده اونا گؤره کی، ایشیقچی احمد بیردنجه بیر ایشیق دیرهیینه چئوریلمیشدی…
هله بو چئوریلمهنین واهیمهسی جانیمدان چیخمامیش، خبر چیخدی کی، ایشیقچی احمد اؤلوب.
****
اوچ اوغلو اوچو ده هؤنکورور، آروادلار آغی دئيیر، گلینلر کونجده-بوجاقدا هیچقیریر -من ده بو غریبهلیین اووسونونا دوشموشدوم. بیر سئحرلی سس منی بو اووسوندان آيیردی:
– هله هاراسیدیر… هله هاراسیدی… قوي اوچ گون کئچسین، قوي کندین آياغی کسیلسین بو قاپیدان… -احمدین ده اتی سوموکدن آيریلسین… بیر آخشاماوستو، گونش يئردن چکیلنده…
بو سئحرلی سسی مین سسین ایچریسیندن آيدینجا سئچردیم… پروانه آرواد… دلی پروانه… هر گون سحردن آخشاماجان دمیريول استانسیياسیندا ایشیقچی احمدی گؤزلهمیش، گؤزلرینه تور دوشموش… احمد ده محاربهدن قايیداندان سونرا بیر باشقا قیزا کؤنول وئرمیش، او گوندن پروانه هاوالانمیش، يوللارا دوشموش…
بیردنجه پروانهنین دوداقلاری تیترهمهيه باشلادی، بیردنجه بو سئحرلی سس بیر باشقا جور ائشیدیلدی و من هله ده بیلمیرم کی، پروانه آرواد او قدر آدامین ایچینده نیيه منیم قولاغیما پیچیلدادی… پیچیلدادی و ائله بیل، اؤز سئحرلی سسینین دالینجا دا چکیلیب گئتدی…
او گئجه کوچهنین ساغ-سولوندا، چپرلرین، داروازالارین آرخاسیندا تالا-تالا قارالان باغچالار قاتی قارانلیقدا باتدی، کیرهمیدلی-کیرهمیدسیز ائولرین ایشیغی آرتدی، سونرا ائله بیل يئرین آلتیندان گوجلو بیر ایشیق زولاغی چیخیب کندین ایچیندهجه اوزاندی. آدام سسی ماشین سسینه، ماشین سسی آدام سسینه قاریشدی. غریبه بیر اولارتی بورودو کندی.
پروانه آرواد کوچهنین باشینداکی دؤنگهده -ایشیق دیرهیینین آلتینداجا اؤلموشدو…
azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab